Diari Oficial de la Generalitat Valenciana


Sumari del DOGV 4650, del 15-12-2003 (2003/13911)

ORDE de 4 de desembre de 2003, de la Conselleria d'Indústria, Comerç i Turisme, per la qual s'establixen les ajudes per al desenvolupament de les accions de promoció d'activitats destinades a la millora de la seguretat industrial, per a l'exercici pressupostari 2004.
---------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4650

Data del DOGV
:   15-12-2003

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2003/13465


Data del document
:   04-12-2003

Organisme emissor
:   Conselleria d'Indústria, Comerç i Turisme

Tipus de document
:   Ordre

Anàlisi jurídica

 Descriptors 

:   * societat sense fins de lucre
    * organització patronal
    * ajuda pública
    * indústria de transformació
    * associació professional
    * ajuda a les empreses
    * suport econòmic
    * seguretat en el treball
    * col·legi professional

ORDE de 4 de desembre de 2003, de la Conselleria d'Indústria, Comerç i Turisme, per la qual s'establixen les ajudes per al desenvolupament de les accions de promoció d'activitats destinades a la millora de la seguretat industrial, per a l'exercici pressupostari 2004. [2003/F13077]
  
La Llei 21/1992, de 16 de juliol, d'Indústria, establix que la seguretat industrial té per objecte la prevenció i limitació dels riscs, i també la protecció contra accidents i sinistres capaços de produir danys o perjudicis a les persones, la flora, els béns o el medi ambient, derivats de l'activitat industrial o de la utilització, el funcionament i el manteniment d'instal·lacions o equips i de la producció, l'ús o el consum, l'emmagatzematge o el rebuig de productes industrials.
  
La Llei 21/1992, de 16 de juliol, d'Indústria, establix com una de les funcions de les administracions públiques, l'impuls i la realització d'estudis i informes que permeten a les administracions públiques i als sectors interessats el coneixement de la situació en matèria de seguretat industrial.
  
La Comunitat Valenciana, d'acord amb el que s'ha previst en l'Estatut d'Autonomia, té atribuïdes competències en matèria de indústria. En l'exercici d'estes competències es procedix a establir un règim d'ajudes que tendisca a aconseguir la prevenció i limitació dels riscs i la protecció d'accidents i sinistres en les empreses industrials radicades a la Comunitat Valenciana mitjançant l'anàlisi i la millora de la seua seguretat industrial.
  
Finalment, s'assenyala que les ajudes que es concedisquen d'acord amb el que es preveu en la present orde, ho seran en el marc del Reglament (CE) número 69/2001, de la Comissió, de 12 de gener de 2001, relatiu a l'aplicació dels articles 87 i 88 del Tractat CE a les ajudes de minimis (DOCE L 10/30, de 13 de gener de 2001).
  
Per això i en virtut de les facultats que m'atorguen l'article 35 de la Llei 5/1983, del Govern Valencià, i l'article 47 de la Llei d'Hisenda Pública Valenciana
  
ORDENE
  
Article 1. Objecte i àmbit
  
1. L'objecte de la present orde és establir el règim de concessió d'ajudes per al desenvolupament d'accions de promoció d'activitats destinades a la millora de la seguretat industrial, desenvolupades a la Comunitat Valenciana, d'acord amb les consignacions pressupostàries que a l'efecte establisca la Llei de Pressupostos de la Generalitat Valenciana per a l'exercici 2004.
  
2. El règim d'ajudes serà d'aplicació de la manera que es determina en els següents articles.
  
Article 2. Accions susceptibles de suport
  
1. Les ajudes es destinaran al finançament d'alguna de les actuacions següents:
  
a) Realització d'estudis, investigacions, auditories tècniques i projectes d'adaptació que incrementen les condicions de seguretat industrial de productes, processos i instal·lacions industrials d'indústries transformadores sobre les exigides de manera reglamentària, així com a l'adaptació voluntària d'aquelles instal·lacions i/o processos no sotmesos preceptivament a estes.
  
b) Elaboració d'estudis i/o auditories globals amb caràcter horitzontal o sectorial, d'àmbit provincial o de la comunitat autònoma en aspectes relatius a la seguretat industrial.
  
2. Les ajudes que s'establixen en la present orde tindran la consideració de subvencions a fons perdut.
  
3. Les subvencions concedides podran aconseguir una quantia màxima de fins al 100 per cent del cost total de les activitats que es realitzaran de conformitat amb els següents criteris:
  
a) Per a les empreses esmentades en l'apartat a) de l'article 3 (empreses l'activitat de les quals siga la indústria transformadora): la subvenció màxima possible serà de fins al 50 per cent del cost total subvencionable, amb un màxim de 21.000 euros per actuació.
  
b) Per a les entitats indicades en l'apartat b) de l'article 3 (associacions empresarials, col·legis professionals, associacions professionals, fundacions i altres entitats privades sense fi de lucre, relacionades amb les matèries objecte de la present convocatòria): la subvenció màxima possible serà de fins al 100 per cent del cost total subvencionable, amb un màxim de 36.060 euros per actuació.
  
4. No serà subvencionable en cap tipus d'actuació:
  
- L'IVA satisfet per l'adquisició de béns o servicis, llevat dels supòsits de realització d'activitats promogudes per persones o entitats que acrediten la no-subjecció o l'exempció de l'impost i, en general, qualsevol impost pagat pel beneficiari.
  
- Les despeses de personal propi i les ocasionades pels consums habituals utilitzats per al normal funcionament i desenvolupament de les funcions inherents als beneficiaris.
  
5. L'import d'estes ajudes no podrà fer que l'import total de les ajudes de minimis que reba l'empresa durant un període de tres anys siga superior al límit de 100.000 euros.
  
Article 3. Beneficiaris de les ajudes
  
Podran ser beneficiaris de les ajudes:
  
a) Per a les ajudes previstes en l'apartat a) del punt 1 de l'article 2, les empreses l'activitat de les quals siga la indústria transformadora.
  
b) Per a les ajudes previstes en l'apartat b) del punt 1 de l'article 2, les associacions empresarials, col·legis professionals, associacions professionals, fundacions i altres entitats privades sense fi de lucre, relacionades amb les matèries objecte de la present convocatòria.
  
Article 4. Presentació de sol·licituds i termini
  
1. Les sol·licituds per a l'obtenció de les ajudes regulades en esta orde hauran de dirigir-se a la Direcció General d'Indústria i Investigació Aplicada i es presentaran en imprés normalitzat als corresponents serveis territorials de la Conselleria d'Indústria, Comerç i Turisme o en qualsevol altra de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
2. Les sol·licituds hauran d'anar acompanyades dels documents que a continuació s'assenyalen:
  
a) Documentació acreditativa i identificadora del sol·licitant i, si és el cas, del seu representant legal.
  
b) Documentació acreditativa que el sol·licitant està al corrent de les obligacions tributàries i davant la Seguretat Social, que a continuació s'indica, la vigència de la qual haurà d'estendre's fins a la data d'atorgament de la subvenció, en els termes establits en l'Orde de 30 de maig de 1996, de la Conselleria d'Economia i Hisenda:
  
- Alta, referida a l'exercici actual, o últim rebut de l'Impost sobre Activitats Econòmiques, completat amb una declaració responsable que no s'ha donat de baixa en la matrícula de l'esmentat impost. Quan el sol·licitat estiga exempt de l'esmentat impost, s'acreditarà esta circumstància mitjançant declaració responsable.
  
- Certificat positiu de l'Agència Estatal d'Administració Tributària que acredite que el sol·licitant complix les obligacions tributàries a què fa referència l'article 13.1, b) a d), del Reial Decret 1.098/2001, de 12 d'octubre, pel qual s'aprova el Reglament General de la Llei de Contractes de les Administracions Públiques. L'esmentat certificat podrà ser substituït per la declaració responsable de l'interessat que complix les circumstàncies assenyalades, acompanyada d'autorització a la Conselleria d'Indústria, Comerç i Turisme, perquè l'Agència Estatal d'Administració Tributària li cedisca la informació.
  
- Certificat acreditatiu que el sol·licitant està al corrent en el compliment de les seues obligacions amb la Seguretat Social.
  
- Certificat acreditatiu que el sol·licitant no té deutes de naturalesa tributària amb la Generalitat Valenciana. L'esmentat certificat podrà ser substituït per la declaració responsable de l'interessat que complix les circumstàncies assenyalades, acompanyada d'autorització a la Conselleria d'Indústria, Comerç i Turisme, perquè l'Agència Estatal d'Administració Tributària li cedisca la informació.
  
3. Memòria descriptiva de l'actuació per a la qual sol·licita l'ajuda, amb pressupost detallat per partides i preus unitaris o factura proforma.
  
4. Dades de domiciliació bancària segons model facilitat a l'efecte (fitxa de manteniment de tercers), llevat que s'hagen presentat amb anterioritat davant la Conselleria d'Indústria, Comerç i Turisme i no hi hagen experimentat variació.
  
5. Declaració responsable, si és el cas, de les ajudes de minimis concedides per qualsevol projecte a l'empresa durant els tres últims anys, amb indicació d'import, organisme, data de concessió i règim d'ajudes en què s'empara; o si és el cas, declaració que no se n'ha rebuda cap.
  
6. Les sol·licituds es presentaran amb anterioritat a l'inici de l'execució de l'actuació.
  
7. Els sol·licitants podran executar les seues actuacions a partir de l'1 de gener de 2004, sense esperar que la concessió de l'ajuda es produïsca i sense que això prejutge la decisió que finalment s'hi adopte.
  
8. El termini de presentació de sol·licituds serà el comprés entre l'endemà de la publicació de la present orde en el Diari Oficial de la Generalitat Valenciana i el 15 de febrer de 2004.
  
9. Quan la sol·licitud no reunisca els requisits assenyalats en l'article 70 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'adjunte la documentació que d'acord amb esta orde resulte exigible, es demanarà a l'interessat que en el termini de 10 dies esmene la falta o adjunte els documents preceptius, amb indicació que si no ho fa així, es considerarà que ha desistit de la seua petició.
  
Article 5. Criteris d'avaluació de les sol·licituds
  
Per a la concessió i la valoració de les ajudes es prendrà en consideració:
  
a) La incidència de l'estudi, el projecte, la investigació o l'auditoria en la millora de la seguretat industrial.
  
b) L'eficàcia de l'acció proposada.
  
c) La repercussió sectorial i/o territorial de l'estudi, investigació, projecte o auditoria.
  
d) La formulació de propostes fàcilment aplicables per les empreses per a la millora de la seguretat de productes, processos i instal·lacions.
  
e) El seu caràcter innovador i demostratiu.
  
Article 6. Estudi i avaluació de les sol·licituds
  
1. Per a l'estudi i l'avaluació de les sol·licituds presentades es crea una Comissió d'Avaluació, integrada pels caps dels serveis territorials d'Indústria i el cap de l'Àrea d'Ordenació Industrial i Seguretat Industrial i Minera de la Direcció General d'Indústria i Investigació Aplicada. El cap del Servei de Seguretat Industrial de la Direcció General d'Indústria i Investigació Aplicada actuarà com a secretari de la comissió.
  
2. L'avaluació s'efectuarà atenent els criteris definits en l'article 5.
  
3. El règim jurídic de la comissió és l'establit en el capítol II del títol II de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú.
  
Article 7. Resolució de la concessió de les ajudes
  
1. Els serveis territorials d'Indústria, una vegada complet l'expedient, el trametran a la Comissió d'Avaluació i Valoració que es regula en l'article 6.
  
2. La Direcció General d'Indústria i Investigació Aplicada podrà demanar al sol·licitant l'aportació addicional d'altres documents o dades aclaridores que considere necessaris per a resoldre la sol·licitud presentada.
  
3. Avaluades les sol·licituds, el conseller d'Indústria, Comerç i Turisme dictarà resolució de concessió o denegació d'ajudes, a proposta de la Direcció General d'Indústria i Investigació Aplicada, que en fixarà expressament la quantia en el primer cas i incorporarà, si és procedent, les condicions, obligacions i determinacions accessòries a què haja d'ajustar-se el desenvolupament de l'actuació.
  
4. La resolució es notificarà als interessats en els termes previstos en l'article 58 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú.
  
5. El termini màxim per a tramitar i resoldre els expedients serà de tres mesos comptadors des de la data de l'acabament del termini de presentació de les sol·licituds fixat en esta orde. Transcorregut l'indicat termini sense que s'hi haja dictat resolució, s'entendrà desestimada la sol·licitud de concessió de l'ajuda en els termes previstos en l'article 44 de la Llei de Règim Jurídic de les Administracions Públiques i del Procediment Administratiu Comú.
  
6. Les resolucions a què fa referència el paràgraf anterior esgoten la via administrativa i contra estes podrà interposar-se recurs contenciós administratiu davant el Tribunal Superior de Justícia de la Comunitat Valenciana, en el termini de dos mesos comptats des de l'endemà de la notificació de la resolució corresponent.
  
Article 8. Resolució d'incidències
  
L'òrgan competent per la concessió de les ajudes previstes en esta orde resoldrà les incidències que es produïsquen i, en especial, els supòsits de:
  
- Canvis de titularitat.
  
- Pròrrogues per a l'execució del projecte i per al compliment de les condicions particulars de la concessió, amb caràcter excepcional.
  
- Pròrrogues del termini per a l'aportació de documents acreditatius de l'execució de l'acció als efectes de liquidació de l'ajuda.
  
- Modificacions justificades del projecte inicial.
  
Article 9. Control de les accions
  
1. La Direcció General d'Indústria i Investigació Aplicada realitzarà el control i el seguiment de les accions a través de les comprovacions que considere necessàries.
  
2. La Direcció General d'Indústria i Investigació Aplicada, en els supòsits en què ho considere procedent i, en especial, quan les actuacions per a les quals es concedisca l'ajuda consistisquen en la realització d'estudis i investigacions i tinguen un marcat caràcter tècnic, podrà designar personal tècnic propi perquè col·labore en la seua redacció o execució o assumisca la direcció tècnica de la realització; amb esta finalitat el beneficiari estarà obligat, quan així ho determine la corresponent resolució de concessió de l'ajuda, a comunicar a eixe centre directiu l'inici de les actuacions.
  
Article 10. Liquidació de les ajudes
  
1. La liquidació de les ajudes s'efectuarà una vegada executada l'acció en la totalitat, d'acord amb la sol·licitud presentada i en els termes fixats en la resolució.
  
2. Als efectes del que s'ha establit en el punt anterior, els beneficiaris, en el termini d'un mes des de l'execució del projecte en la totalitat, i en tot cas amb anterioritat al 15 d'octubre de 2004, i llevat que per circumstàncies concurrents s'assenyale un termini distint en la resolució de concessió, hauran de presentar:
  
a) Factures i tots altres documents justificatius de la despesa efectuada, expedits d'acord amb la normativa vigent.
  
b) Còpia de l'estudi, auditoria o projecte realitzat.
  
c) Acreditació, si és el cas, del compliment de les obligacions i condicions que s'hagueren establit en la resolució de concessió de l'ajuda.
  
Article 11. Obligacions del beneficiari
  
Són obligacions del beneficiari:
  
a) Realitzar l'activitat que fonamenta la concessió de la subvenció.
  
b) Acreditar la realització de l'activitat, i també el compliment dels requisits i les condicions que determine la resolució de concessió de l'ajuda, i també les que deriven de la llei, la seua naturalesa o el seu objecte.
  
c) Sotmetre's a actuacions de control financer que corresponguen a la Intervenció General en relació amb les ajudes concedides.
  
d) Fer constar de manera explícita en la difusió de les accions subvencionables el suport de la Conselleria d'Indústria, Comerç i Turisme.
  
e) El beneficiari haurà de comunicar, en qualsevol moment de la vigència de l'expedient, altres ajudes tant públiques, com privades que haguera obtingut o sol·licitat per al mateix projecte amb posterioritat a la data de presentació de la sol·licitud.
  
Article 12. Minoració i resolució de l'ajuda concedida
  
1. L'alteració d'alguna de les característiques de l'actuació aprovada, l'incompliment de condicions i terminis establits en la resolució, la no-execució parcial de la despesa aprovada, la insuficient justificació de les despeses efectivament realitzades i la concessió amb posterioritat a la presentació de la sol·licitud d'altres ajudes públiques o privades que, en conjunt, excedisquen els límits establits, podrà donar lloc a la minoració de la subvenció concedida.
  
2. L'incompliment pel beneficiari de qualsevol dels requisits, les condicions i totes altres circumstàncies que originaren l'atorgament de la subvenció, la variació de la finalitat de l'actuació o la falta de justificació de la realització del projecte, donarà lloc a la incoació, per l'òrgan competent per a la concessió de les ajudes, del corresponent expedient, que podrà finalitzar, si és el cas, amb la resolució de la concessió i l'obligació de reintegrar les ajudes rebudes i els interessos de demora des del moment del pagament de la subvenció. En la tramitació del procediment es garantirà, en tot cas, el dret de l'interessat a l'audiència.
  
DISPOSICIONS ADDICIONALS
  
Primera
  
1. La concessió de les ajudes previstes en la present orde estarà condicionada a l'existència de crèdit adequat i suficient per a això en els pressupostos de la Generalitat Valenciana per a l'exercici 2004.
  
2. Tot complint el que s'ha previst en l'article 47.11 del Text Refós de la Llei d'Hisenda Pública i d'acord amb el que establisca la Llei de Pressupostos de la Generalitat Valenciana per a l'any 2004, mitjançant orde de la Conselleria d'Indústria, Comerç i Turisme es faran públics les línies de crèdit i l'import global màxim destinats a la concessió de les ajudes previstes en la present disposició.
  
Segona
  
1. En el supòsit que els documents exigits que hagen d'acompanyar la sol·licitud de concessió d'ajudes ja els tinguera qualsevol òrgan de l'administració actuant, el sol·licitant podrà acollir-se al que s'ha establit en l'apartat f) de l'article 35 de la Llei 30/1992, de Règim Jurídic de les Administracions Públiques i del Procediment Administratiu Comú, sempre que s'hi facen constar la data i l'òrgan o la dependència on es presentaren o, si és el cas, s'emeteren, i que no hagen transcorregut més de cinc anys des de l'acabament del procediment al qual corresponguen.
  
2. En els supòsits d'impossibilitat material d'obtenir el document, l'òrgan competent podrà demanar-ne al sol·licitant la presentació o, si de cas hi manca, l'acreditació per uns altres mitjans dels requisits a què fa referència el document.
  
DISPOSICIONS FINALS
  
Primera
  
Es faculta el secretari autonòmic d'Indústria i Comerç per a dictar les disposicions i adoptar les mesures que considere oportunes per al desenvolupament i l'aplicació del que s'ha disposat en la present orde.
  
Segona
  
La present orde entrarà en vigor l'endemà de la seua publicació en el Diari Oficial de la Generalitat Valenciana
  
València, 4 de desembre de 2003
  
El conseller d'Indústria, Comerç i Turisme,
  
MIGUEL I. PERALTA VIÑES